**ΠΡΟΣΚΛΗΣΗ ΣΕ ΔΗΜΟΣΙΑ ΔΙΑΒΟΥΛΕΥΣΗ**

**Αναφορικά με τη δέσμη νομοσχεδίων για την πιο εύρυθμη εφαρμογή του Σχεδίου «ΕΝΟΙΚΙΟ ΕΝΑΝΤΙ ΔΟΣΗΣ»**

Ο στόχος του κυβερνητικού Σχεδίου «ΕΝΟΙΚΙΟ ΕΝΑΝΤΙ ΔΟΣΗΣ» είναι η προστασία των ευάλωτων ομάδων πολιτών που δεν έχουν τη δυνατότητα βιώσιμης αναδιάρθρωσης του δανείου τους που εξασφαλίζεται από την κύρια κατοικία τους, και οι οποίοι, ως αποτέλεσμα αυτού, αντιμετωπίζουν τη πιθανότητα εκποίησης της κύριας κατοικίας τους.

Το κράτος μέσω του Σχεδίου, φορέας υλοποίησης του οποίου είναι η ΚΕΔΙΠΕΣ, προσφέρει μία εναλλακτική, οριστική λύση κατά την οποία οι πολίτες θα μεταβιβάσουν την ιδιοκτησία της κύριας τους κατοικίας στην ΚΕΔΙΠΕΣ διατηρώντας τη διαμονή τους στην κύρια κατοικία χωρίς άλλη οικονομική επιβάρυνση με το ενοίκιο να καταβάλλεται πλήρως από το κράτος σε μακροχρόνιο ορίζοντα.

Για σκοπούς εφαρμογής του Σχεδίου έχει ετοιμαστεί δέσμη νομοσχεδίων ώστε το Σχέδιο να καταστεί πιο εύρυθμο στην εφαρμογή του και ελκυστικό προς δυνητικούς δικαιούχους.

Τα προτεινόμενα νομοσχέδια είναι:

1. Ο περί Φορολογίας Κεφαλαιουχικών Κερδών (Τροποποιητικός) Νόμος του 2022
2. Ο περί Φορολογίας του Εισοδήματος (Τροποποιητικός) (Αρ.8)  Νόμος του 2022
3. Ο περί Φόρου Προστιθέμενης Αξίας (Τροποποιητικός) (Αρ.2) Νόμος του 2022
4. Ο περί Έκτακτης Εισφοράς για την Άμυνα της Δημοκρατίας (Τροποποιητικός)  (Αρ.2) Νόμος του 2022
5. Ο περί Κτηματολογικού και Χωρομετρικού Τμήματος (Τέλη και Δικαιώματα) (Τροποποιητικός) Νόμος του 2022
6. Ο περί Χαρτοσήμων (Τροποποιητικός) Νόμος του 2022
7. Ο Περί Ελάχιστου Εγγυημένου Εισοδήματος και Γενικότερα περί Κοινωνικών Παροχών (Τροποποιητικός) (Αρ.2) Νόμος του 2022

Σκοπός των προτεινόμενων νομοσχεδίων (1) εώς (6) είναι να καταστεί δυνατή η απαλλαγή από την υποχρέωση καταβολής φόρου κατά τη μεταβίβαση ακίνητης ιδιοκτησίας, με απώτερο σκοπό όπως το εν λόγω σχέδιο καταστεί πιο ελκυστικό. Επιπλέον σκοπός του προτεινόμενου νομοσχεδίου (4), είναι να καταστεί δυνατή η απαλλαγή της ΚΕΔΙΠΕΣ από την υποχρέωση καταβολής έκτακτης εισφοράς για ενοίκια τα οποία καταβάλλονται προς αυτή στα πλαίσια της εφαρμογής του σχεδίου.

Σκοπός της προτεινόμενης ρύθμισης στο νομοσχέδιο (7) είναι όπως περιληφθούν στα πρόσωπα προς τα οποία *δεν* καταβάλλεται επίδομα ενοικίου, σύμφωνα με τις πρόνοιες του βασικού νόμου, πρόσωπα των οποίων εγκρίνεται η συμμετοχή στο σχέδιο «Ενοίκιο Έναντι Δόσης» εφόσον ολόκληρο το ενοίκιο θα καταβάλλεται εκ μέρους τους από το κράτος προς την ΚΕΔΙΠΕΣ.

Το Υπουργείο Οικονομικών, στα πλαίσια θέσπισης αποτελεσματικών ρυθμίσεων και διαδικασιών διαβούλευσης όσον αφορά τις προτεινόμενες αλλαγές στην εθνική νομοθεσία, κυκλοφορεί την παρούσα πρόσκληση για σκοπούς υποβολής απόψεων από κάθε ενδιαφερόμενο πρόσωπο.

Οποιοσδήποτε ενδιαφερόμενος επιθυμεί μπορεί να υποβάλει απόψεις, σχόλια ή εισηγήσεις επί του νομοσχεδίου, στο Υπουργείο Οικονομικών, μέχρι τις 25 Νοεμβρίου 2022, σε μορφή αρχείου Microsoft Word, στην ηλεκτρονική διεύθυνση:

imarkidou@mof.gov.cy

Λευκωσία, 10 Νοεμβρίου 2022